একবার নয়, পাকিস্তানি তারকা পেসার মহম্মদ আমের দু-দু’বার একই মেয়েকে বিয়ে করেছিলেন। বিশ্বে যে কয়েকজন ক্রিকেটার গড়াপেটার অভিযোগে শাস্তি ভোগ করে আন্তর্জাতিক ক্রিকেটে সফলভাবে প্রত্যাবর্তন করেছেন, আমের তাঁদের মধ্যে অন্যতম। ২০১০ সালে লর্ডসে স্পট ফিক্সিং কাণ্ডে ধরা পড়েন তারকা ক্রিকেটার। গড়াপেটায় দোষী সাব্যস্ত হয়ে জেলেও যেতে হয় আমেরকে।
জেলে গেলেও আমের একই মেয়েকে একাধিকবার বিয়ে করেন। আমেরের স্ত্রীর নাম নার্জিস। পাকিস্তানি বংশোদ্ভূত ব্রিটিশ তিনি। যে বছর স্পট ফিক্সিং কাণ্ডে ধরা পড়েন আমের, সেই বছরেই নার্জিসের সঙ্গে এক ফ্যামিলি ইভেন্টে লন্ডনে আলাপ আমেরের। প্রথম দেখাতেই পরস্পরের প্রেমে পড়ে যান আমের-নার্জিস। তারপর ২০১৪ সালে বিয়ে করেন দু’জনে। তবে তড়িঘ়ড়ি জেলে যেতে হওয়ায় কোনও অনুষ্ঠান করতে পারেননি মিঁয়া-বিবি।

নিজের স্ত্রীর সঙ্গে মহম্মদ আমের। — ইনস্টাগ্রাম
২০১৬ সালে আন্তর্জাতিক ক্রিকেটে প্রত্যাবর্তন ঘটে আমেরের। জেল থেকে ছাড়া পাওয়ার পর প্রথমেই বিয়ে ও আনুষ্ঠানিক প্রক্রিয়া সম্পন্ন করেন। পাকিস্তানে টানা তিনদিন ব্যাপী উৎসব চলেছিল। সৌজন্যে আমেরের বিয়ে। পাকিস্তানি মিডিয়ায় এক সাক্ষাৎকারে আমের জানিয়েছিলেন, ‘‘আমরা ভালবেসে বিয়ে করেছিলাম। তবে দুই পরিবারই এতে সম্মতি জানিয়েছিল। আমার স্ত্রী নার্জিস আমার জীবনের কঠিন মুহূর্তে সবসময় পাশে ছিল।’’
২০১০ সালে লর্ডস-গেট কাণ্ডে আমেরের নাম শিরোনামে উঠে আসে। আমেরের সঙ্গে সলমন বাট ও আসিফও স্পট ফিক্সিং কেলেঙ্কারিতে ধরা পড়েছিল। তদন্তের পর পাঁচ বছরের জন্য আইসিসি থেকে নির্বাসিত করা হয় আমেরকে। পাশাপাশি ব্রিটিশ কোর্ট ছয় মাসের কারাবাসের সাজা শুনিয়েছিল। তবে জেলে ভাল আচরণের জন্য তিন মাসের মাথাতেই ছাড়া পেয়ে যান আমের। আন্তর্জাতিক ক্রিকেটে ২০১৬ সালে প্রত্যাবর্তন করার পর গোটা বিশ্বে সমালোচনার ঝড় বয়ে গিয়েছিল কলঙ্কিত তারকাকে ফের খেলানো উচিত কি না, তাই নিয়ে। তবে তিনি সফল প্রত্যাবর্তন করেছেন। কয়েকমাস আগেই চ্যাম্পিয়ন্স ট্রফির ফাইনালে কার্যত একাই দলকে কাপ এনে দিয়েছেন আমের।